钦定古今图书集成/明伦汇编/氏族典/第074卷 > 朱天球
## 钦定古今图书集成/明伦汇编/氏族典/第074卷 > 朱天球

按《漳浦县志》：“天球，字君玉，登嘉靖庚戌进士，授南工
部主事，满考入京。会杨忠愍就刑西市，招泉州薛天
华及同志杨豫孙、董传策往哭之哀，治具如礼，当日
有‘四君子之称。历南驾部及礼曹郎，出为湖广按察
司佥事，分守湖南。丁艰，服阕，补广东屯盐佥事，移广
西督学，升浙东分守参议，复提督山东学政，擢南太’”
仆寺少卿。穆宗登极，天球入贺。给谏石星言事忤旨，
廷杖几毙。因上疏乞宥星罪，激切千馀言。明年外调拂衣归。万历中，起广东按察司副使。寻升南太常寺
少卿。历太仆、大理二寺卿，南刑部右侍郎，改工部左
侍郎。会南掌院缺，朝论以天球有风裁。升都御史，晋
南工部尚书。上疏乞骸，卒。赠太子少保，赐祭葬。